Európska zelená dohoda je novou stratégiou rastu, ktorej cieľom je dosiahnuť udržateľné hospodárstvo EÚ tým, že sa výzvy v oblasti klímy a životného prostredia premenia na príležitosti vo všetkých oblastiach politiky a umožní sa spravodlivá a inkluzívna transformácia pre všetkých. Európska zelená dohoda vyzýva na 90 % zníženie emisií z dopravy do roku 2050. Medzi prioritné opatrenia na prechod na udržateľnú a inteligentnú mobilitu patrí:

Tento sektor má veľký význam pre dopravnú politiku. V Bielej knihe – Plán jednotného európskeho dopravného priestoru – Vytvorenie konkurencieschopného dopravného systému efektívne využívajúceho zdroje sa stanovuje 10 cieľov pre konkurencieschopný dopravný systém efektívne využívajúci zdroje. Súčasná politika v oblasti vnútrozemskej plavby na roky 2014 – 2020 je zakotvená v akčnom pláne programu Naiades II. Štatistiky o európskej vnútrozemskej vodnej doprave sa využívajú pri vytváraní, monitorovaní a hodnotení dopravných politík a iných politík, ako je fungovanie vnútorného trhu, s cieľom vykonávať úlohy v súvislosti s nasledujúcimi programami Naiades a so spoločnou dopravnou politikou EÚ. Vývoj spoločnej dopravnej politiky EÚ si vyžaduje hlboké znalosti o rozsahu nákladnej prepravy po vnútrozemských vodných cestách a spôsoboch, akými sa tento druh dopravy mení. Zozbierané údaje takisto pomáhajú podporovať prepravu po vnútrozemských vodných cestách a zároveň pomáhajú tento druh dopravy integrovať do intermodálneho logistického reťazca.

V porovnaní s ostatnými druhmi dopravy, ktoré často čelia preťaženiu a problémom s kapacitou, je preprava po vnútrozemských vodných cestách spoľahlivá a energeticky úsporná, a má významný potenciál na to, aby sa používala vo vyššej miere.

Komisia má povinnosť podávať správy o vykonávaní nariadenia (EÚ) 2018/974 o štatistike prepravy tovaru po vnútrozemských vodných cestách (ďalej len „nariadenie“). Konkrétny harmonogram stanovený v článku 9 nariadenia určuje Komisii podať správu do 31. decembra 2020 a následne každých 5 rokov. Účelom tejto správy je splniť požiadavku Komisie na podávanie správ.

Eurostat sa neustále snaží znížiť a zjednodušiť zaťaženie a pravidelne prijíma spätnú väzbu od členských štátov v tejto oblasti. V spolupráci s národnými štatistickými úradmi zavádza konkrétne opatrenia s cieľom znížiť zaťaženie spojené so zberom údajov a predkladaním správ. Patria k nim:

Od 1. februára 2020, keď Spojené kráľovstvo vystúpilo z Európskej únie, Eurostat doplnil do svojich súborov údajov nový agregát „Európska únia – 27 krajín (od roku 2020)“, v ktorom nie je zahrnuté Spojené kráľovstvo. Počas prechodného obdobia do konca roka 2020 Spojené kráľovstvo pokračuje v zasielaní údajov Eurostatu. Tieto údaje sú sprístupnené používateľom.

Podľa nariadenia sú krajiny presahujúce prahovú hodnotu jeden milión ton, ale bez medzinárodnej alebo tranzitnej prepravy, povinné poskytovať iba obmedzený ročný súbor údajov (tabuľka V1 v prílohe V k nariadeniu). V súčasnosti to neplatí pre žiadny členský štát.

Uvedené nariadenie o štatistike prepravy tovaru po vnútrozemských vodných cestách sa uplatňuje priamo a v celom rozsahu vo všetkých členských štátoch. Nemusí byť transponované do vnútroštátnych právnych predpisov. Keďže nie všetky členské štáty využívajú prepravu po vnútrozemských vodných cestách, nariadenie sa uplatňuje iba v tých členských štátoch, kde tento druh dopravy existuje.

Po nahratí údajov do produkčnej databázy Eurostatu prebehnú podrobné kvality kontroly zaslaných údajov. Toto overenie zahŕňa vnútornú konzistentnosť súborov údajov, časovú konzistentnosť, konzistentnosť medzi súbormi údajov, a porovnanie výsledkov medzi partnerskými vykazujúcimi krajinami (zrkadlové štatistiky).

V technických riešeniach v oblasti prenosu údajov sa dosiahla veľká úroveň normalizácie. Údaje sa Eurostatu zasielajú elektronicky prostredníctvom systému EDAMIS pričom sa rešpektuje štruktúra súborov údajov a formát záznamu. Vďaka systému overovania, ktorý je zavedený v systéme EDAMIS, sú základné chyby a nesprávne kódy rýchlo zistené a informácie sa rýchlo začlenia do produkčnej databázy Eurostatu.

Podľa spätnej väzby získanej prostredníctvom dotazníka zaslaného členským štátom vo februári 2020 považuje väčšina krajín zber údajov za užitočný a náklady a zaťaženie spojené so zberom údajov za opodstatnené vzhľadom na prínosy zozbieraných údajov. Jedna krajina považuje podávanie správ o údajoch o tranzite za veľké zaťaženie.

Eurostat zverejňuje údaje o nehodách spojených s piatimi druhmi dopravy [železničnou, cestnou, leteckou, námornou a vnútrozemskou vodnou (čiastočne)]. Údaje o nehodách spojených so železničnou, leteckou a námornou dopravou zbierajú európske agentúry, ktoré sa osobitne zameriavajú na uvedené oblasti. Generálne riaditeľstvo Komisie pre mobilitu a dopravu zbiera údaje o nehodách spojených s cestnou dopravou. V súvislosti s údajmi o nehodách spojených s vnútrozemskými vodnými cestami však takáto agentúra neexistuje. Údaje zverejnené Eurostatom niektoré členské štáty poskytujú dobrovoľne (pozri Referenčnú príručku o štatistike vnútrozemskej vodnej dopravy).

Tento zber však nie je úplný. S cieľom získať úplné štatistické údaje o všetkých piatich druhoch dopravy Eurostat preskúmal a ďalej rozvinul metodiku v súvislosti s nehodami v osobnej a nákladnej preprave po vnútrozemských vodných cestách a zahrnul do pilotných štúdií špecializovaný modul.

Výsledky tohto modulu o nehodách pomôžu vylepšiť zber údajov o nehodách spojených s vnútrozemskými vodnými cestami.

2.8.Zverejňovanie údajov

Eurostat zverejňuje údaje zozbierané podľa uvedeného nariadenia prostredníctvom informačnej databázy Eurostatu, ktorá je bezplatne prístupná na webovom sídle Eurostatu. Databáza obsahuje 17 tabuliek o preprave po vnútrozemských vodných cestách, ktoré sú doplnené o podrobné súbory metaúdajov.

Eurostat takisto vytvára tri články Statistics Explained (Štatistika v kocke), ktoré poskytujú analýzu údajov pre médiá a širokú verejnosť . Šírenie údajov takisto zahŕňa prispôsobené extrakcie údajov pre používateľov a tvorcov politiky, správy Eurostatu a údaje v publikáciách Eurostatu [napr. štatistická kniha Energy, transport and environment statistics (Štatistiky o energetike, doprave a životnom prostredí)].

3.Ďalší vývoj štatistík o preprave nákladov po vnútrozemských vodných cestách, cestujúcich a nehodách

V Európskej zelenej dohode sa oznámil súbor politík transformácie vo všetkých hospodárskych odvetviach vrátane dopravy. Štatistiky o vnútrozemskej vodnej doprave môžu pomôcť pri stanovovaní cieľov politiky a ich monitorovaní. To sa dosiahne poskytovaním údajov o objemoch prepraveného tovaru, zariadeniach a infraštruktúre.

Existuje možnosť naplánovať zber nových alebo podrobnejších premenných, pričom sa zohľadnia potreby používateľov údajov a starostlivo posúdi pravdepodobné zaťaženie respondentov. V tejto súvislosti má lepšie pokrytie údajov podľa prístavu nakládky/vykládky a údajov podľa druhu nákladu veľký význam. Takisto je potrebné skúmať to, ako by existujúce alebo nové údaje mohli prispieť k monitorovaniu uhlíkovej náročnosti a energetickej účinnosti vnútrozemskej vodnej dopravy.

Ďalšia oblasť možného zlepšenia je harmonizácia definícií a číselníkov medzi vnútrozemskou vodnou dopravou a inými druhmi dopravy zahrnutými v intermodálnej nákladnej doprave. Prispelo by to k lepšej porovnateľnosti dopravných údajov pre rôzne druhy dopravy.

Vnútrozemské vodné cesty majú potenciál zvýšiť svoju úlohu v osobnej doprave. Údaje o cestujúcich by mohli poskytnúť zaujímavé informácie o používaní rôznych druhov vnútrozemskej vodnej dopravy (napr. okružné plavby, preprava trajektmi a vodnými autobusmi atď.)

Komisia pracuje na vytvorení harmonizovaného európskeho nástroja „dištančnej matice“ na úrovni medzi prístavmi. V matici je celková vzdialenosť z prístavu do prístavu rozdelená na jednotlivé vzdialenosti, ktoré sa počas cesty prejdú v každej z krajín. Jedným z cieľov matice je pomôcť znižovať zaťaženie spojené so zberom údajov o tranzite. Uplatňovanie tejto matice v budúcnosti závisí od dostupnosti údajov na úrovni medzi prístavmi. Závisí aj od presnejšej a konzistentnej identifikácie geografickej polohy prístavu a od zlepšovania geografickej siete vnútrozemských vodných ciest.

Krajiny by mali byť vedené k tomu, aby poskytovali údaje podľa prístavu nakládky/vykládky a podľa druhu nákladu. Údaje v oboch kategóriách sú v súčasnosti poskytované iba dobrovoľne.

Geografické pokrytie štatistického zberu by mohlo byť rozšírené prostredníctvom budúceho rozširovania EÚ a prostredníctvom dobrovoľného zapojenia tretích krajín a/alebo medzinárodných organizácií prostredníctvom dohôd o spolupráci.

Zo spätnej väzby získanej prostredníctvom dotazníka, ktorý bol členským štátom zaslaný vo februári 2020, vyplýva, že päť krajín (z deviatich, ktoré odpovedali) nemajú na mysli žiadne konkrétne požiadavky týkajúce sa vylepšovania súčasného nariadenia. Krajiny spomenuli, že obmedzené zdroje, ako aj zvýšené náklady a zaťaženie, môžu obmedzovať ich schopnosť zbierať nové údaje alebo rozširovať zber existujúcich druhov údajov (napr. údaje o osobnej doprave alebo údaje rozdelené podľa druhu nákladu). Zároveň uznávajú, že súčasné európske iniciatívy (ako je Európska zelená dohoda) môžu spôsobiť to, že nové údaje bude potrebné vyhodnotiť a prediskutovať. Bola zdôraznená potreba ďalej rozvinúť dištančnú maticu pre prepravu po vnútrozemských vodných cestách najmä preto, že zníži zaťaženie spojené so zberom údajov o tranzite. Takisto by sa mala zvážiť lepšia harmonizácia vymedzenia.

4.ZÁVERY

Skúsenosti a výsledky získané pri vykonávaní nariadenia (EÚ) 2018/974 možno považovať za pozitívne. Mechanizmus, ktorý dobre funguje na úrovni Eurostatu, ako aj na vnútroštátnej úrovni, umožňuje porovnateľné výsledky vysokej kvality.

Eurostat prijíma všetky potrebné opatrenia s cieľom pomôcť členským štátom vykonávať nariadenie. Vyvinul vhodný informačný systém a zaviedol komunikačné metódy, ktoré pomáhajú minimalizovať zaťaženie vykazujúcich krajín spojené so správou údajov. Eurostat takisto poskytuje podporu s cieľom zlepšiť kvalitu údajov a znížiť zaťaženie spojené so zberom a vykazovaním údajov.

Pokiaľ ide o využívanie zozbieraných údajov, získané výsledky sa priamo uplatňujú pri vývoji, vykonávaní a monitorovaní politík v oblasti prepravy po vnútrozemských vodných cestách na vnútroštátnej úrovni a na úrovni EÚ.